Afsondering: Eerste vervolging vir onbehoorlike prysverhogingsLeë winkelrakke (Foto: Alexandra Koch/Pixabay) Die eerste winkeleienaar is in hegtenis geneem vir onbehoorlike prysverhogings. Die nasionale verbruikerskommissie is boonop besig om 30 ander sakeondernemings vir dieselfde soort oortreding te ondersoek. Amptenare van die kompetisiekommissie het gister die eienaar van Longbury Meat Market in Phoenix naby Durban in hegtenis geneem. Hy word aangekla van die oortreding van die Verbruikersbeskermingswet asook die Rampbestuurswet. Volgens Nomusa Dube-Ncube, LUR vir ekonomiese ontwikkeling, toerisme en omgewingsake in KwaZulu-Natal, het die eienaar self erken hy het pryse onbehoorlik verhoog. Indien hy skuldig bevind word, kan hy ŉ boete van R100 000 opgelê word, dit is 10% van sy sakeonderneming se jaarlikse omset. Hy kan boonop ook vir 12 maande tronk toe gestuur word. Volgens Dube-Ncube ondersoek die departement ook Checkstar Supermark in Phoenix nadat klagtes oor dié winkel se pryse ontvang is. Pick n Pay se supermark in Ballito, Pick n Pay Hyper in Durban en Pick n Pay in Pietermaritzburg word ook ondersoek nadat die prys van Lucky Star- geblikte vis van R18 tot R22 en handewasseep van R12 tot R17 verhoog is. “As ŉ departement onderneem ons om alle klagtes van dié aard ernstig op te neem en te ondersoek,” sê Dube-Ncube. Intussen het die nasionale verbruikerskommissie en die kompetisiekommissie ŉ ondersoek na onnodige prysverhogings by 30 kleinhandelaars van stapel gestuur. Argieffoto “Die verbruikerskommissie het ŉ aantal klagtes ontvang oor buitengewone prysverhogings op items soos handreinigers, gesigsmaskers en Dettol,” sê Thezi Mabuza, waarnemende verbruikerskommissaris. Ebrahim Patel, minister van handel en nywerheid, het ŉ lys van 22 kritieke produkte gepubliseer en genoemde reguleerders gevra om te verseker dat geen buitensporige prysverhogings op dié produkte gehef word nie. Die volgende is van die maatskappye wat ondersoek word: Lihana Geldenhuys, ‘n eienaar van die Spar in Plattekloof, sê egter hulle het Donderdag reeds bewyse aan die onderskeie owerhede gestuur wat bewys dat hul pryse glad nie verhoog is nie. “Ons het nog geen terugvoer van hulle af gekry nie en intussen word ons integriteit bevraagteken deur die gemeenskap.” Sy sê hulle het reeds ‘n klagte by die Menseregtekommissie hieroor ingedien. Mabuze sê paniekaankope wat dié week in alle provinsies posgevat het, gee aanleiding tot ŉ tekort aan basiese verbruikersitems en prysverhogings.